РЕГЛАМЕНТ (ЕО) № 192/2009 НА КОМИСИЯТА
от 11 март 2009 година
за прилагане, по отношение на обмена на поверителни данни между Комисията (Евростат) и държавите-членки, на Регламент (ЕО) № 177/2008 на Европейския парламент и на Съвета за установяване на обща рамка за регистрите на предприятията за статистически цели
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 177/2008 на Европейския парламент и на Съвета от 20 февруари 2008 г. за установяване на обща рамка за регистрите на предприятията за статистически цели и за отмяна на Регламент (ЕИО) № 2186/93 на Съвета (1), и по-специално член 11, параграф 3 от него,
като имат предвид, че:
(1)
С Регламент (ЕО) № 177/2008 се установява нова обща рамка за регистрите на предприятията изключително за статистически цели с цел да се поддържа развитието на регистрите на предприятията в хармонизирана рамка.
(2)
В съответствие с член 11 от Регламент (ЕО) № 177/2008 е необходимо да се установят форматът, мерките за сигурност и поверителност, както и процедурата за предаване на данни относно индивидуални единици на Комисията (Евростат) и за предаване на данни относно мултинационалните групи от предприятия на съответните национални органи.
(3)
Мерките, предвидени в настоящия регламент, са в съответствие със становището на Статистическия програмен комитет, създаден с Решение 89/382/ЕИО, Евратом на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Формат
Комисията (Евростат) и съответните национални органи предават данните, посочени в член 11 от Регламент (ЕО) № 177/2008, във формата, определен в част А от приложението към настоящия регламент.
При всяко предаване на данни Комисията (Евростат) и съответните национални органи предоставят в електронен вид необходимата информация за метаданните, в съответствие със стандартите на Европейската статистическа система и структурирана в съответствие с най-новата версия на Ръководството на Евростат с препоръки относно регистрите на предприятия, с която разполага Комисията (Евростат).
Член 2
Мерки за поверителност
1. Данните, предавани на Комисията (Евростат) от съответните национални органи или постъпващи в Комисията (Евростат) от други източници, се съхраняват в общностен регистър на мултинационалните групи от предприятия и на техните съставни единици (наричан по-долу „регистърът EuroGroups“).
2. При предаване на данни на Комисията (Евростат) в съответствие с член 11, параграф 1 от Регламент (ЕО) № 177/2008 съответните национални органи обозначават с отметка данните, които имат поверителен характер съгласно националното законодателство.
3. За да се гарантира съгласуваността на данните, Комисията (Евростат) предава, изключително за статистически цели, на съответните национални органи в държавите-членки, без докладващата страна, данните, посочени в част Б от приложението, включващи отметки за поверителност, за мултинационални групи от предприятия и техните съставни единици, когато поне една съставна единица на групата се намира на територията на тази държава-членка.
Член 3
Мерки за сигурност
Комисията (Евростат) и съответните национални органи съхраняват данните, обозначени с отметка като поверителни от националните органи в съответствие с член 2, параграф 2, в защитена зона с ограничен и контролиран достъп. Съответните национални органи при поискване предоставят информация на Комисията (Евростат) относно приложените в конкретната държава-членка мерки за сигурност. Комисията (Евростат) предава тази информация на останалите държави-членки. Комисията (Евростат) предоставя от своя страна на националните органи информация за приложените от нея мерки за сигурност.
Данните се предават в криптиран вид в обезопасената среда, използвана от Комисията (Евростат) за обмен на поверителни данни.
Член 4
Процедура по предаване
1. Данните и метаданните, предавани по реда на настоящия регламент, се обменят в електронен вид между съответните национални органи и Комисията (Евростат). Форматът за пренос на данни отговаря на съответните стандарти за обмен, определени от Комисията (Евростат). Данните се предават по електронен път и се зареждат през единната входна точка за данни в Комисията (Евростат).
2. Държавите-членки прилагат стандартите за обмен и насоките, предоставени от Комисията (Евростат) съгласно изискванията на настоящия регламент.
Член 5
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 11 март 2009 година.